​תקופת "לפני החגים" מאופיינת בדרך כלל בעלייה בניסיונות ההברחה של בשר שמקורו בשטחי הרשות הפלסטינאית ועלייה בשחיטה שחורה. מפקחי היחידה המרכזית לאכיפה וחקירות של משרד החקלאות משקיעים מאמץ רב בתקופה זו בכדי לסכל הברחות ושחיטה שחורה לאור הסכנה הממשית לבריאות הציבור שיש בצריכת מוצרים שנשחטו ללא פיקוח וטרינרי ואינם ראויים למאכל אדם. בשבוע האחרון בלבד נתפסו והושמדו בצו רופא וטרינר 11,250 ק"ג בשר בקר וכבש.
בתוך כך, במהלך פעילות של מפקחי היחידה המרכזית לאכיפה וחקירות (פיצו"ח) במשרד החקלאות, בישוב שפרעם, איתרו המפקחים אטליז ובו 5 טון בשר כבש שנשחט בשחיטה שחורה ויועד לשיווק באזור. הבשר הועבר להשמדה וכנגד הבעלים נפתחו הליכים משפטיים.
במהלך פעילות נוספת, תפסו המפקחים, במחסן סמוך לנצרת, כ- 1.2 טון בשר בקר קפוא שהוברח משטחי הרשות הפלסטינאית. החשוד נלקח לחקירה והבשר הועבר להשמדה. כמו כן, בעת ביקור במחסן ביתי בנצרת, נתפסה כמות של טון בשר קפוא שהובא מהשטחים, הבשר הועבר להשמדה וכנגד הבעלים נפתחו הליכים משפטיים.
במקרה נוסף, תפסו מפקחי המשרד בשיתוף עם מג"ב חוף, רכב המוביל 300 ק"ג בשר בקר, שמקורו בשטחי הרשות. הבשר הושמד וכנגד החשוד, נפתחו הליכים משפטיים.
במקרה אחר, במהלך פעילות בשיתוף משטרת צפת, חשפו המפקחים כ- 2 טון בשר בקר, שנמצא ללא קירור ונשחט בשחיטה שחורה, בישוב דלתון. הבשר הועבר להשמדה והחשוד, תושב בשנות ה- 40 לחייו, עוכב לחקירה.